**Beretning generalforsamling Kreds 3 den 19. april 2023**

Kredsbestyrelsen i Kreds 3’s beretning fra et arbejdsår, hvor meget har været første gang for hovedparten af os. På trods af at nogle af os har siddet i kredsbestyrelsen i flere år, så har vi alle fået nye roller og arbejdsområder. Vi har dog nu fundet vores ben og ser frem til, at vi lige om lidt kan tage fat på en ny runde i kredsarbejdet, hvor opgaverne – i hvert fald mange af dem – er genkendelige.

**Kend din kreds:**

Kreds 3 består af godt 1400 medlemmer, som arbejder på 123 skoler – heraf 13 højskoler. På de 90 af skolerne er der valgt en tillidsrepræsentant. På højskolerne kan der endnu ikke vælges en sådan, men vi arbejder som forening på at få en overenskomst på området, så dette bliver muligt for dem.

Frie Skolers Lærerforening ligger omkring de 11.000 medlemmer – det er dejligt, men stiller også krav til os som kredsbestyrelse om at fortsætte vores arbejde for at organisere og fastholde medlemmer.

**Hvad laver vi i kredsbestyrelsen?**

Vi begynder her før sommerferien at kigge på nye aktiviteter og tiltage, som skal sættes i kalenderen, så den kan være klar til næste skoleårs begyndelse.

I det forgangne år har vi været rundt i kredsen på skolebesøg. Vores fokus har især været på de skoler i kredsen, som ikke har en tillidsrepræsentant. Her har vi arbejdet på at forsøge at nå langt og vidt omkring. Nogle skoler har heldigvis efter vores besøg valgt en tillidsrepræsentant, så skoler uden tillidsrepræsentant i kreds 3 er faldet fra 24 til 20 i dette skoleår.

I kreds 3 har vi højskoler, som vi besøger sammen med en konsulent fra sekretariatet og en fra formandskabet i håb om, at flere højskolelærere melder sig ind i FSL. Det er første skridt mod, at lærerne på højskoleområdet kan få en overenskomst. Vi mangler ca. 150 højskolelærere for at dette kan lykkes, så kender I nogen, der kan være, men endnu ikke er medlem, så må I gerne give dem et puf i vores retning.

I kreds 3 har vi møder med godt fremmøde. Særligt et fælles AMR, TR og TR-sup. møde om arbejdsmiljø var godt besøgt, og vores TR-træf var også i år en succes.

Flere af netværksmøderne har vi i år placeret sammen med andre møder, hvor TR alligevel har været afsted. Det fortsætter vi med.

Netværksmødet for AMR er nyt, men det vil vi tage med os ind i det næste arbejdsår, som en god ide til sparring - sammen med vores AMR-Facebook-gruppe, der hele tiden får flere medlemmer - håber vi på AMR-gruppen kommer til at leve i kraft af øget information om, hvad der rører sig på området.

Nyt er også medlemsmødet på Lærernes Dag, hvor vi i år for første gang bød på foredrag og spisning. Vi håber på, at det bliver en tradition i kreds 3, at vi mødes i anledning af lærernes dag til et godt og vedkommende foredrag og god mad.

Måske er tilbuddet om at tage i biffen med sin TR med billetter betalt af kredsen også et tiltag, der er kommet for at blive. Det var i hvert fald en succes og Vibeke, som refunderede udgifterne til billetterne, modtog mange glade og tilfredse tilkendegivelser sammen med udgiftsbilagene.

Kredsbestyrelsen har et fast arbejdsområde: uddannelsen af kredsens tillidsrepræsentanter. I kredsen står vi for de nye tillidsrepræsentanters første møde med TR-uddannelsen, og det er også hos os i kredsen, at de afslutter deres uddannelsesforløb. Efter endt uddannelse glæder vi os over at se dem til netværksmøderne og TR-træffet.

Kredsens netværksansvarlige holder kontakten til de nyuddannede de første to år efter TR-uddannelsen ved at ringe og spørge om, hvordan det står til ude på deres skoler og om de trives i deres hverv som tillidsrepræsentant. Det er tillidsrepræsentanterne glade for, så den kontakt fortsætter vi med.

**A21 - samarbejdssporet og arbejdstidsopgørelserne.**

Vi har stadig fokus på samarbejdssporet med flere kurser og skolebesøg, hvor inddragelsen af lærerne i arbejdet om overenskomsten og skoleplanen er omdrejningspunktet.

Det er vigtigt, at der bliver arbejdet med skoleplanen hele skoleåret, så de prioriterede indsatser bliver drøftet og evalueret sammen med lærerne. Det skaber både ejerskab og engagement. Vi skal væk fra, at skoleplanen kun er noget vi ude på skolerne taler om en gang om året.

Det er ikke alene tillidsrepræsentantens ansvar, at man får skabt et engagement hos lærerkollegiet i forhold til drøftelserne om den. Skoleplanen er et fælles ansvar.

Arbejdet er vigtigt, da det danner baggrunden for opgaveoversigterne og dermed lærernes arbejdstid for det kommende skoleår.

Skolelederen SKAL drøfte opgaveoversigten med den enkelte lærer. Opgaveoversigten SKAL give den enkelte lærer et overblik over arbejdstiden; og den skal derfor være både gennemskuelig og forståelig.

Overenskomstens krav om arbejdstidsopgørelser hver tredje måned er et andet kardinalpunkt. Hvis der ikke er lavet en lokalaftale, som fraviger overenskomsten på dette område, ja så SKAL der laves en opgørelse hver tredje måned.

**Skolepolitik**

Arbejdet i hovedbestyrelsen handler blandt andet om skolepolitik, og vi i hovedbestyrelsen bruger en del tid på at mene noget om mangfoldige emner inden for det skolepolitiske område. Med en ny undervisningsminister og en ny regering, er der nye politiske muligheder for Frie Skolers Lærerforening for at søge indflydelse i mødet med både nye og gammelkendte politiske (angrebs)vinkler på den frie skolesektor.

***Store Bededag:***

Regeringen kom fra start ved at afskaffet store bededag. Det betyder, at vi skal arbejde mere i en tid, hvor flere og flere kalder på en bedre balance mellem arbejdsliv og fritid. Umiddelbart har vi på skolerne ikke brug for fortravlede lærere, men derimod for tid og lærere med større overskud.

***Mangel på lærere***

Kun 6 ud af 10 nyuddannede lærere arbejder på en skole fem år efter endt uddannelse. Omkring en tredjedel af de optagne på læreruddannelsen falder fra i studietiden.

Fremover vil børnetallet generelt stige, men samtidig er vi mange lærere, der er over 50 år. Så det tegner derfor til, at lærermanglen kun vil vokse sig større de kommende år.

I dimittendundersøgelser er det blandt andet forældresamarbejdet, som de studerende og nyuddannede peger på som årsag til at vælge professionen fra. De begrunder fravalget med, at der er mange elever i klasserne med faglige og sociale udfordringer, og at de ikke kan levere undervisning af den kvalitet, de har ambitioner om.

Når Frie Skolers Lærerforening ser på løsninger af problemet med lærermangel, fokuserer vi på, hvad der fastholder de nyuddannede lærere i jobbet. Direkte adspurgt svarer de nyuddannede lærere, at det især er mentorordninger, der har en effekt for fastholdelse. Derudover tyder alt på, at det har en positiv virkning, hvis de får et skema, hvor de underviser få klasser i flere fag, så de lærer eleverne godt at kende.

Det er derfor godt og relevant, at der i vores overenskomst netop er en paragraf, der omhandler, hvordan man på skolerne hjælper de nyuddannede kolleger godt fra start.

For de mere erfarne lærere er autonomi vigtigt. Indflydelse på eget arbejde, anerkendelse og faglig stolthed nævnes som betydningsfulde parametre. Når mange bliver i lærerfaget, fordi de går op i at formidle deres fag, så skal vi værne om, at de får gode muligheder for at dyrke faget fx i form af kompetenceudvikling.

Desuden har tid meget stor betydning for lærernes arbejdsglæde. Lærernes arbejdstid skal prioriteres, så der er tid til forberedelse af en varieret og inspirerende undervisning. Der skal tid til at danne relationer med den enkelte elev. Der skal tid til at bruge ens faglighed og tid til at gøre det, der vurderes nødvendigt for at sikre, at eleverne modtager det rette undervisningstilbud.

***Ny læreruddannelse.***

I den nye læreruddannelse er der en øget mængde praktik, der skal undervises på stamhold, de pædagogiske fag er igen opprioriterede som selvstændige fag – alt sammen for at de studerende skal have et tilhørsforhold til studiet samtidig med at de pædagogisk skal stå stærkere i klasserummet som færdiguddannede lærere.

Den nye læreruddannelse lægger op til, at alle parter omkring skolen skal arbejde sammen om at styrke både læreruddannelsen og professionen. Der er nedsat følgegrupper og samarbejdsfora, hvor Frie Skoler lærerforening også sidder med, fordi det er der, hvor diskussionerne foregår, beslutningerne tages.

***10. klasse.***

Når talen falder på 10. klasse i de aktuelle politiske dagsordener, drejer diskussionen sig ofte om, hvorvidt 10. klasse bidrager til en øget tilgang til erhvervsuddannelserne. Og her er der især politisk fokus på efterskolerne. Er efterskolerne ikke blot en samfundsmæssig dyr oplevelse for velbjergede unge, der allerede er uddannelsesparate og klar til at gå videre i uddannelsessystemet? Ville pengene ikke være bedre brugt på de 45.000 unge, der når de fylder 25, stadig er uden uddannelse og uden job?

Frie Skolers Lærerforening taler 10. klassernes sag, fordi vi mener, at 10 klasse har noget vigtigt dannelsesmæssigt at byde på. Derudover så nævnes efterskoleåret ofte som vigtigt, når det kommer til en anden af tidens vigtige dagsordenpunkter: trivslen blandt unge. I rapporter beskrives efterskoleåret ofte som både givende og skelsættende af de unge selv. Derfor fastholder vi i Frie skolers Lærerforening, at 10. klasse er et vigtigt tilbud til unge både af hensyn til de unge selv, men også af hensyn til samfundet, da undersøgelser viser, at de unge, der har taget en 10. klasse, klarer sig bedre i uddannelsessystemet bagefter.

Løser 10. klasse så udfordringen med for få faglærte unge? Næppe.

Hvad med udfordringen med de 45.000 unge uden uddannelse og job? Nok, heller ikke.

Så politisk skulle man nok kigge i en anden retning, for at løse disse problemer, i stedet for at klandre et velfungere uddannelsestilbud som 10. klasse.

Måske skal problemet med for få faglærte løses af erhvervsuddannelserne selv.

***Repræsentantskabsmødet***

Repræsentantskabsmødet er allerede i november, og programmet er under udarbejdelse. Vi i kredsbestyrelsen glæder os til at se mange tillidsrepræsentanter, TR-suppleanter og skole – og kredsrepræsentanter i Nyborg til to gode dage med information, diskussion og socialt samvær.

***OK24***

Næste år er der overenskomstforhandlinger på vores område. Frie Skolers Lærerforening har villet involvere medlemmerne i den proces, så det er med afsæt i jeres ønsker til en ny overenskomst, at Hovedbestyrelsen diskuterer, hvilke krav der skal stilles til forhandlingerne.

Vi har derfor opfordret til, at I på skolerne har holdt kravopstillingsmøder, og at jeres TR har indsendt jeres krav til kredsformanden.

En sådan proces er et godt eksempel på, at der i Frie Skolers Lærerforening er meget kort afstand mellem medlemmer og hovedbestyrelsen.

**Afslutning med tak.**

Tak til jer medlemmer, der hver dag bakker op om jers tillidsrepræsentant ude på kredsens skoler.

Jeres opbakning er meget vigtig.

Kredsstyrelsen er meget opmærksomme på at hjælpe tillidsrepræsentanterne, men I er som medlemmer også vigtige. Så sæt pris på tillidsrepræsentantens arbejde og hjælp jeres tillidsrepræsentant med at få nye kolleger til at melde sig ind i FSL.

Tillidsrepræsentanterne skal have en særlig tak for indsatsen. I er den absolut vigtigste brik i Frie Skolers Lærerforenings succes. Uden jer var der ingen forening. Alle undersøgelser peger igen og igen på, at I er den vigtigste grund til at jeres kolleger melder sig ind i FSL og vedbliver at være medlem.

Vi vil gerne meget mere ud at møde jer alle lokalt. Så vi glæder os i kredsstyrelsen til forhåbentlig snart at deltage i flere klubmøder ude på skolerne. Så I skal bare invitere, vi kommer gerne.

Kredsstyrelsen skal også have tak for samarbejdet i årets løb. Jeg synes, at samarbejdet har fungeret godt. Vi har været gode og næste år bliver vi endnu bedre, når vi sammen arbejder for at bringe Frie Skolers lærerforening så tæt ud til medlemmerne og tillidsrepræsentanterne som muligt.

Og med disse ord overgiver jeg beretningen til generalforsamlingens behandling.